
Për zgjedhjet e ardhshme për Organet e Qeverisjes Vendore

Meqenëse së afërmi do të zhvillohen zgjedhjet për organet e qeverisjes vendore të Republikës së Shqipërisë;
Meqenëse Kushtetuta e Republikës së Shqipërisë dhe Kodi Zgjedhor ngarkon Komisionin Qendror të Zgjedhjeve me detyrën për të përgatitur, mbikëqyrur, drejtuar dhe verifikuar të gjitha aspektet që kanë të bëjnë me zgjedhjet;
Meqenëse Këshilli i Ministrave të Republikës së Shqipërisë në zbatim të Kushtetutës, legjislacionit shqiptar, si dhe të marrëveshjeve ndërkombëtare, ku shteti shqiptar është palë, është seriozisht i angazhuar për mbajtjen e zgjedhjeve të lira, të ndershme dhe në përputhje me standardet ndërkombëtare;
Meqenëse për realizimin e këtyre standardeve kërkohet bashkëpunim serioz dhe i vazhdueshëm midis Komisionit Qendror të Zgjedhjeve dhe strukturave shtetërore në varësi të Këshillit të Ministrave të Republikës së Shqipërisë;
Duke marrë parasysh rëndësinë e madhe që kanë këto zgjedhje për të ardhmen e vendit dhe në kuadër të marrëveshjes së Stabilizim-Asociimit me Bashkimin Europian;
si dhe për të realizuar në shkallë institucionale këtë bashkëpunim;
Këshilli i Ministrave i Republikës së Shqipërisë (më poshtë referuar si Këshilli i Ministrave) dhe Komisioni Qendror i Zgjedhjeve (më poshtë referuar si KQZ-ja) nënshkruajnë këtë

Memorandum Bashkëpunimi

Palët në këtë Memorandum veprojnë në përputhje me statusin e tyre institucional, të përcaktuar në Kushtetutën e Republikës së Shqipërisë, Kodin Zgjedhor dhe legjislacionin në fuqi.
Këshilli i Ministrave merr përsipër dhe i garanton KQZ-së që:
Nëpërmjet Ministrit të Financave
- Financimin e procesit zgjedhor sipas kërkesave të  KQZ-së, si dhe mbështetje të menjëhershme me akte nënligjore për realizimin e procedurave të shpenzimeve buxhetore.          
Nëpërmjet Ministrit të Drejtësisë
- Krijimin e lehtësirave në lëshimin e vërtetimit të gjendjes gjyqësore të kërkuar nga subjektet politike apo individë në funksion të plotësimit të dokumentacionit ligjor për efekte zgjedhore. 
- Gatishmërinë e gjykatave të shkallës së parë në gjykimin e shpejtë të ankesave të zgjedhësve në lidhje me përfshirjen e tyre në listën e zgjedhësve.
Nëpërmjet Ministrisë së Brendshme
- Asistencë në lidhje me sigurimin e ambienteve për zyrat e KZQV-ve, ambientet për VNV dhe KQV-të.
- Asistencë në lidhje me sigurimin e ambienteve për zyrat rajonale zgjedhore të KQZ-së.
- Sigurimin e ambienteve të nevojshme për zhvillimin e programeve të trajnimit që KQZ-ja do të organizojë për komisionerët e KZQV-ve dhe KQV-ve duke shfrytëzuar ambiente që janë në administrim të prefektëve ose njësive përkatëse të qeverisjes vendore sipas kalendarit të përcaktuar nga Komisioni Qendror i Zgjedhjeve.
- Asistencë në lidhje me shpërndarjen e bazës materiale zgjedhore dhe fletëve të votimit për çdo KZQV.
Nëpërmjet Ministrit të Mbrojtjes
- Asistencë në lidhje me transportin e bazës materiale zgjedhore dhe fletëve të votimit në bashkitë dhe komunat e vendit sipas grafikut të përcaktuar nga KQZ-ja.
- Vënien në dispozicion të KQZ-së për nevoja emergjente gjatë ditës së zgjedhjeve të një ose dy helikopterëve.
- Mbështetjen e KQZ me mjete të ndryshme transporti, mbi bazën e kërkesës së saj. 
Nëpërmjet Ministrisë së Arsimit
- Sigurimin e ambienteve të ndryshme, kryesisht klasash mësimore dhe palestra shkollash për zhvillimin e seancave trajnuesve me komisionerët zgjedhorë, si dhe zhvillimin e procesit të numërimit të votave.
Nëpërmjet  “ALBTELEKOM” sh.a.
- Asistencë me lidhjen me linjë telefoni dhe faksi të zyrave të KZQV-ve dhe VNV-ve në të gjithë vendin, duke mundësuar komunikimin e vazhdueshëm me KZQV-të, si dhe transmetimin e rezultateve paraprake.
KQZ merr përsipër dhe i garanton Këshillit të Ministrave që:

- Në afatin e duhur do të nxjerrë aktet nënligjore të detyrueshme për zbatim nga organet jashtë zgjedhore.
- Do të identifikojë në nivel lokal ambientet e zyrave te KZQV-ve, VNV-ve, si dhe ambientet që mund të shërbejnë për zhvillimin e seancave trajnuese. 
- Do t’iu sigurojë në kohë institucioneve të mësipërme informacionin e duhur për realizimin e bashkëpunimit institucional, në funksion të administrimit të procesit zgjedhor.
Për respektimin e të drejtave dhe detyrimeve që burojnë nga ky Memorandum, palët veprojnë në bazë të kompetencave që u njeh ligji. Në këtë kuadër, palët njohin rolin drejtues të Komisionit Qendror të Zgjedhjeve në procesin e përgatitjes së zgjedhjeve, si edhe angazhimin e posaçëm të strukturave të mësipërme, në emër të Këshillit të Ministrave të Republikës së Shqipërisë. 
Ky Memorandum Bashkëpunimi, hyn në fuqi në momentin e nënshkrimit nga palët dhe botohet në Fletoren Zyrtare.

